## MODELI PËR DOKUMENTIN KONSULTATIV

Projektvendimi **“Për miratimin e Planit Kombëtar të Veprimit për luftën kundër trafikimit të personave 2021-2023”**

|  |
| --- |
|  Ministria e Brendshme për konsultimin e këtij akti fton ekspertët e fushës, shoqërinë civile, biznesi privat, të cilët mund të japin kontribut të vlefshëm në lidhje me parandalimin dhe luftën kundër trafikimit të personave apo mbrojtjen e viktimave, si dhe përfaqësues të tjerë të publikut të interesuar për të kontribuar përgjatë procesit të konsultimit publik të projektvendimit “Për miratimin e Planit Kombëtar të Veprimit për luftën kundër trafikimit të personave 2021-2023”.Ministria e Brendshme mirëpret:Komente të përgjithshme publike mbi masat e planifikuara, indikatorët e parashikuar në këtë plan veprimi, si dhe kostot për secilin aktivitet të planifikuar në të.Kontributet tuaja do të konsiderohen përgjatë procesit të përmirësimit të mëtejshëm të projektvendimit.Zyra e Ministrisë së Brendshme do të përmbledhë të gjitha sugjerimet dhe do të japë sqarime për mënyrën se si ato janë reflektuar në aktin e përmendur, dhe në rast se sugjerimet nuk reflektohen në projektvendim. |

Kohëzgjatja e konsultimeve:

|  |
| --- |
| Konsultimi publik do të zgjasë 1 muaj, nëpërmjet publikimit në RENJK, nga data 3 qershor maj 2021 deri më 1 korrik qershor 2021. |

Si të përgjigjeni:

|  |
| --- |
| Mund të merrni pjesë në procesin e konsultimeve publike duke dërguar komente/kontribute për projektin:* Duke dërguar komente në portalin online të Regjistrit Elektronik për Njoftimin dhe Konsultimin Publik, konkretisht në adresën elektronike: <http://www.konsultimipublik.gov.al>.
* Me email duke dërguar propozimet/sugjerimet tuaja në adresën e koordinatorit të konsultimit publik për Ministrinë e Brendshme Keti Suli, email: [www.keti.suli@mb.gov.al](http://www.keti.suli@mb.gov.al)
* Ose në adresën e Zyrës së Koordinatorit Kombëtar për Antitrafikim në MB [www.koordinator.kombetar@mb.gov.al](http://www.koordinator.kombetar@mb.gov.al)
 |

|  |
| --- |
| Të dhënat e kontaktit të koordinatorit përkatës për konsultime publike dhe /ose të ndonjë personi tjetër të cilit i drejtohen pyetjet:Znj. Keti Suli - Koordinatore e Konsultimit Publik, e-mail [www.keti.suli@mb.gov.al](http://www.keti.suli@mb.gov.al) Zyra e Koordinatorit Kombëtar për Antitrafikim në MB: email [www.koordinator.kombetar@mb.gov.al](http://www.koordinator.kombetar@mb.gov.al)  |

Datat dhe vendet e takimeve publike:

|  |
| --- |
| * Në shtator të vitit 2020, filluan kërkesat për asistencën e UNICEF-it me ekspertë për hartimin e Planit Kombëtar të Veprimit (PKV) për Luftën kundër Trafikimit të Personave 2021-2023.
* Gjatë muajve nëntor-dhjetor 2020 u zhvilluan takime me përfaqësues të UNICEF dhe 1 takim (20 dhjetor) me anëtarë të KRAT Tiranë, lidhur me modalitetet, kalendarin e takimeve, afatet dhe hapat qe duhen ndjekur per përgatitjen e draftit, etj.
* Në janar 2021, Sektori i Antitrafikut në bashkëpunim me ekspertët e përzgjedhur nga UNICEF, draftuan planin e veprimit.
* Në 19 shkurt 2021 u zhvillua takimi i MKR-së, ku një ndër çështjet që u diskutua ishte marrja e masave për hartimin e Planit të ri Kombëtar të Veprimit për luftën kundër trafikimit të personave 2021-2023.
* Pas draftimit të dokumentit, Sektori i Antitrafikut, në bashkëpunim me UNICEF ka zhvilluar 6 takime konsultative me anëtarë të Komiteteve Rajonale (KRAT) dhe Tryezave Teknike, konkretisht:
* Tiranë (9 mars 2021),
* Dibër (10 mars 2021),
* Shkodër (16 mars 2021),
* Kukës (17 mars 2021),
* KRAT Korçë (13 prill 2021)
* KRAT Vlorë (20 prill 2021).
* Në datat 22-23 prill 2021 u zhvillua një takim i përbashkët me zyrën e UNICEF dhe ekspertët për të finalizuar dokumentin e planit të veprimit.
 |

Sfondi i propozimit legjislativ

|  |
| --- |
| Plani Kombëtar i Veprimit (PKV) kundër Trafikimit të Personave 2021-2023 hartohet në vijim të planit të mëparshëm të veprimit që u zbatua në periudhën 2018-2020 dhe bazohet edhe ne raportin e monitorimit të tij për të krijuar vijueshmëri dhe reflektuar në mënyrë adekuate masat e parealizuara dhe ato të realizuara pjesërisht, si edhe për të përfshirë dhe elaboruar masa të cilat janë raportuar të realizuara, por që konsistojnë në objektiva e veprimtari të cilat janë aktuale në çdo kohë, të tilla si ndërgjegjësimi, ngritja e kapaciteteve të aktorëve të përfshirë, bashkërendimi i ndërhyrjeve dhe financimi i tyre i përshtatshëm. Dokumenti reflekton dhe gjetjet e propozimet e organizmave dhe organizatave ndërkombëtare në lidhje me situatën e trafikimit si dhe rekomandimet e sugjeruara me qëllim përmirësimin e situatës. Projekti i PKV reflekton për sa është e mundur dhe zhvillimet në nivelin evropian lidhur me zbatimin e direktivave anti-trafik dhe paralajmërimin e bërë nga Europol, për sa i përket efektit të situatës së pandemisë në rritjen e mundshme të rrezikut për shfrytëzim seksual dhe në punë.Lufta kundër trafikimit të qenieve njerëzore është adresuar pjesërisht nga Strategjia kundër Krimit të Organizuar dhe Krimeve të Rënda 2021-2025 në kuadër të garantimit të një mjedisi të sigurt për shoqërinë duke ulur e luftuar trafikimin e qenieve njerëzore nga dhe përmes Shqipërisë. Nën parashikimet e kësaj strategjie është parashikuar dhe hartimi i Planit Kombëtar të Veprimit kudër Trafikimit të Personave 2021-2023. Lufta kundër trafikimit të personave përbën një nga prioritetet kryesore të qeverisë shqiptare dhe Ministrisë së Brendshme, si dhe është një ndër kriteret kryesore për procesin e anëtarësimit në BE. Konsolidimi i shtetit të së drejtës dhe rritja e sigurisë në vend janë të lidhura ngushtësisht me rritjen e kapaciteteve njerëzore dhe logjistike në institucionet ligjzbatuese, përmirësimin e kuadrit ligjor, garantimin e integritetit, sofistikimin e proceseve hetimore dhe forcimin e bashkëpunimit ndërinstitucional dhe ndërkombëtar.  |

Propozimet

|  |
| --- |
| Misioni i PKV Promovimi i një reagimi efektiv, adekuat dhe të bashkërenduar për parandalimin dhe luftën kundër trafikimit të personave të bazuar në bashkëpunimin ndërkombëtar, bashkëpunimin efektiv ndër-institucional brenda vendit, pjesëmarrjen e viktimave/viktimave të mundshme të trafikimit dhe përfshirjen së shoqërisë civile dhe komunitetit.Qëllimi i PKV kundër trafikimit të personave është sigurimi i angazhimit dhe përkushtimit të të gjithë aktorëve shtetërorë dhe jo-shtetërorë për të luftuar trafikimin e personave dhe për të siguruar mbrojtjen e individëve dhe grupeve vulnerabël nga trafikimi, nëpërmjet marrjes së masave efektive ligjore ndaj autorëve të krimit të trafikimit të personave si dhe mbrojtjes e respektimit të të drejtave të viktimave/viktimave të mundshme të trafikimit dhe veçanërisht fëmijëve e grave. Ky dokument do të shërbejë si një udhërrëfyes për të realizuar një reagim adekuat ndaj të gjitha aspekteve që lidhen me situatën e trafikimit nëpërmjet ndërhyrjeve të koordinuara dhe bashkërenduara të institucioneve përgjegjëse brenda vendit si edhe nëpërmjet një bashkëpunimi të institucionalizuar në nivel rajonal e ndërkombëtar. Hartimi dhe zbatimi i këtij plani veprimi bazohet në parimet e gjithë pranuara për sa i përket luftës kundër krimit të organizuar, krimeve të rënda, trafikimit të personave dhe në veçanti në parimin e përgjegjësisë shtetërore për të marrë masa e për t’u përgjigjur ndaj situatës së trafikimit në kohë, me efektivitet dhe në mënyrë gjithëpërfshirëse si edhe respektimin e te drejtave të njeriut si konsideratë parësore dhe sigurimin e mbështetjes së VT/VMT.Synimi strategjik i këtij dokumenti është realizimi i një sistemi të integruar të adresimit të të gjitha hallkave dhe elementeve që lidhen me trafikimin e personave dhe pasojat e tij, i cili bazohet në ndërveprimin efektiv institucional, brenda e jashtë vendit dhe bashkërendimin e veprimtarive. Bazuar në këtë qasje, shtyllat kryesore të këtij plani kombëtar veprimi janë: 1. Parandalimi i trafikimit nëpërmjet masave dhe veprimtarive që ndalojnë nxitësit e trafikimit dhe fuqizojnë individët dhe grupet vulnerabël ndaj fenomenit të trafikimit, përfshirë rritjen e ndërgjegjësimit në lidhje me format e shfaqjes, mënyrën e raportimit dhe të drejtat e VT/VMT, rritjen e rolit të medias dhe adresimin e faktorëve nxitës të trafikimit. 2. Ndalimi i trafikimit, ndjekja penale dhe dhënia e dënimeve të përshtatshme ndaj të gjitha formave të shfrytëzimit nëpërmjet identifikimit të viktimave të trafikimit/viktimave të mundshme të trafikimit, zbatimit të masave që ndërpresin linjën e trafikimit, ndalimit të autorëve e krimit të trafikimit dhe fillimit të ndjekjes penale ndaj tyre.3. Mbrojtja e viktimave të trafikimit/viktimave të mundshme të trafikimit dhe ri-integrimi i tyre. 4. Mbajtja e fuqizimi i bashkëpunimit me aktorë shtetërorë e jo-shtetërorë, brenda e jashtë vendit dhe përfshirjes domethënëse të shoqërisë civile, biznesit dhe komunitetit për të siguruar adresim të koordinuar dhe efektiv të rasteve të trafikimit të personave;5. Mbledhja dhe përpunimi i të dhënave në lidhje me trafikimin e personave për të studiuar dhe profilizuar viktimat, individët dhe grupet vulnerabël ndaj trafikimit, autorët e krimit të trafikimit edhe format e shfrytëzimit me qëllimin për të adaptuar format e kundërpërgjigjes për parandalimin, identifikimin e hershëm dhe luftën kundër trafikimit të personave, me një fokus të veçantë tek mbrojtja e fëmijëve.Masat specifike orientojnë institucionet për ndërhyrje specifike me qëllim realizimin e objektivave strategjikë dhe specifikë dhe përfshijnë masa që lidhen me ndryshime ne legjislacion edhe në kuadër të përafrimit me *acquis,* rritjen e kapaciteteve të strukturave ligjzbatuese dhe të gjithë profesionistëve të tjerë që vihen në kontakt me VT/VMT, mbajtjen, zgjerimin e monitorimin e bashkëpunimit ndërinstitucional, brenda e jashtë vendit dhe kryerjen e analizave e studimeve në lidhje me çështjet e mbyllura të trafikimit porse edhe formave të reja të shfaqjes së trafikimit apo formave më dominante në situata të veçanta si pandemia e Covid-19. |

Pyetjet

|  |
| --- |
| *Jeni të ftuar të jepni komentet dhe kontributet tuaja për të gjitha aspektet e projekt-ligjit të propozuar.* * Sipas mendimit tuaj, a është ky një dokument konkret, me afate të mirëpërcaktuara, i matshëme, apo i realizueshëm dhe me efektivitet?
* A jeni dakord me masat e propozuara në draft? Çfarë do sugjeronit të ndryshohej/shtohej/përmirësohej?
* A jeni dakord me afatet e përcaktuara, strukturat mbështetëse, indikatoret dhe kostot për secilin aktivitet?
* Jeni të lutur të propozoni ndryshime/shtesa/përmirësime, qoftë sa i takon masave, po ashtu strukturave kryesore dhe mbështetëse, afateve, indikatorëve dhe kostos respektive.
 |